Lukuaika noin 2 min

Kun rautakauppaketjun maajohtaja tekee virallisen lakialoitteen, jota saman tien hyödynnetään omassa mainoksessa, kyseessä on erittäin tyylitön temppu, suoranainen limbo.

Tällaisen tempauksen tekivät Byggmaxin maajohtaja Aleksi Virkkunen ja ketjun käyttämän mainostoimiston Folkin luova johtaja Tommy Mäkinen. He jättivät Kansalaisaloite.fi-palveluun lakialoitteen, jonka mukaan koulujen tekstiilityön oppitunnit pitäisi korvata rakentamisen ja remontoinnin oppitunneilla.

Idea sinänsä on miettimisen arvoinen - ainakin niin, että remontointiin liittyvien taitojen opettamista kouluissa lisättäisiin.

Miettimisen - ja hylkäämisen - arvoinen olisi myös ollut seuraava askel: aloitteen nostaminen tv- ja YouTube-mainokseen. Vitsi ei pure, se on kaukana takavuosien sissimarkkinoinnin parhaista oivalluksista.

"Suomalainen mies on laittanut vireille kansalaisaloitteen. Sen mukaan koulujen tekstiilityön oppitunnit pitäisi korvata rakentamisen ja remontoinnin oppitunneilla", selittää totisen taviksen näköinen mies mainoksessa. Hän on palkattu mainoshahmo, ei Virkkunen tai Mäkinen.

Virkkunen kiistää Aamulehdessä, että Byggmax käyttäisi lakialoitetta myynninedistämiseen.

”Me (Virkkunen ja Mäkinen) olemme tehneet sen yksityishenkilöinä, koska niin kansalaisaloite toimii”, hän toteaa lehdelle.

Niinpä.

Kansalaisaloite.fi-palvelun säännöt kieltävät julkaisemasta aloitteita, jotka sisältävät kaupallisia viestejä. Yksikönjohtaja Johanna Suurpää oikeusministeriöstä yllättyi, kun hän kuuli Aamulehdeltä aloitteen ja rautakaupan kytköksestä.

"Varmasti aloite on meidän yksikössämme hyväksytty kansalaisaloitepalveluun, mutta mehän teemme niihin vain pintapuolisen tarkastuksen."

Nyt olisi paikallaan tehdä pintapuolista perusteellisempi tarkastus ja heittää joko aloite tai mainoskampanja romukoppaan. Tähän mennessä ministeriö on keskittynyt huolehtimaan ennen muuta siitä, ettei aloitteiden joukossa ole sellaisia, jotka voisi tulkita kiihottamiseksi kansanryhmää vastaan.

Hyvä niin, mutta se ei riitä.

Jos Kansalaisaloite.fi päätyy rasismi- tai mainostuuban temmellyskentäksi, kukaan ei kohta ota sitä vakavasti. Yhdelläkään oikeasti tärkeällä aloitteella ei silloin ole mahdollisuuksia päätyä laiksi.